U-I-305/13
Natisni
Opravilna št.:
U-I-305/13
Datum odločitve:
2. 6. 2015
ECLI:
ECLI:SI:USRS:2015:U.I.305.13
Akt:
Odlok o občinskem podrobnem prostorskem načrtu za turistično središče Ribčev Laz (Uradni vestnik Občine Bohinj, št. 9/12), 6. čl., 3. in 7. odst. 7. čl., 8. čl., 5. tč. 13. čl., 15. in 16. čl.
Izrek:
Pobuda za začetek postopka za oceno ustavnosti in zakonitosti 6. člena, tretjega in sedmega odstavka 7. člena, 8. člena, 5. točke 13. člena, 15. in 16. člena Odloka o občinskem podrobnem prostorskem načrtu za turistično središče Ribčev Laz (Uradni vestnik Občine Bohinj, št. 9/12) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
MK, gostinstvo in turizem, d.o.o., Bohinjsko jezero
Datum vloge:
11. 12. 2013
Vrsta odločitve:
sklep
Vrsta rešitve:
zavrženje
Dokument:
US30686
Dokument v PDF obliki:
U-I-305-13.pdf
147 KB
Prenesite datoteko
U-I-305/13-8
2. 6. 2015
SKLEP
Ustavno sodišče je v postopku za preizkus pobude družbe MK, gostinstvo in turizem, d. o. o., Bohinjsko jezero, ki jo zastopa mag. Mateja Likozar Rogelj, odvetnica v Kranju, na seji 2. junija 2015
sklenilo:
Pobuda za začetek postopka za oceno ustavnosti in zakonitosti 6. člena, tretjega in sedmega odstavka 7. člena, 8. člena, 5. točke 13. člena, 15. in 16. člena Odloka o občinskem podrobnem prostorskem načrtu za turistično središče Ribčev Laz (Uradni vestnik Občine Bohinj, št. 9/12) se zavrže.
OBRAZLOŽITEV
1. Pobudnica izpodbija 6. člen, tretji in sedmi odstavek 7. člena, 8. člen, 5. točko 13. člena, 15. in 16. člen Odloka o občinskem podrobnem prostorskem načrtu za turistično središče Ribčev Laz (v nadaljevanju OPPN). Občina Bohinj naj bi z OPPN načrtovala prostorsko ureditev na delu pobudničinih nepremičnin oziroma naj bi z načrtovano prostorsko ureditvijo dodatno obremenila njene nepremičnine. Poleg tega naj bi OPPN s taksativno določenimi dopustnimi posegi v prostor omejil pobudnico pri izvajanju posegov na njenih nepremičninah. Pobudnica zato meni, da so izpodbijane določbe OPPN v neskladju s 33. členom Ustave.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena
Zakona o Ustavnem sodišču, Uradni list RS, št. 64/07 –
uradno prečiščeno besedilo
in 109/12 – v nadaljevanju ZUstS)
. Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pa mora privesti do izboljšanja pobudnikovega pravnega položaja.
3. Pobudnica nasprotuje gradnji objektov, ki je z OPPN načrtovana na delu njenih nepremičnin oziroma v njihovi neposredni bližini. Gradnja načrtovanih objektov neposredno na podlagi OPPN ni mogoča, saj mora pristojni upravni organ v postopku izdaje gradbenega dovoljenja izdati odločbo, s katero odloči o gradnji in predpiše konkretne pogoje, ki jih je treba pri tem upoštevati. Pobudnica bo lahko v tem postopku, če bo izkazala svoj pravni interes, sodelovala kot stranska udeleženka. Po ustaljeni ustavnosodni presoji se v primeru, če izpodbijani predpis ne učinkuje neposredno, pobudo lahko vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-251/07 z dne 10. 1. 2008 (Uradni list RS, št. 8/08, in OdlUS XVII, 2). Kolikor bo investitor želel pridobiti gradbeno dovoljenje, bo moral v postopku izdaje gradbenega dovoljenja izkazati tudi pravico graditi in k zahtevi za izdajo gradbenega dovoljenja priložiti dokazilo o pravici graditi, tj. dokazilo o lastninski ali drugi stvarni pravici ali o kateri drugi pravici, na podlagi katere lahko investitor na določenem zemljišču oziroma objektu izvaja gradnjo. V obravnavanem primeru to pomeni, da bo moral morebitni investitor pred pridobitvijo gradbenega dovoljenja za gradnjo na delu pobudničinih nepremičnin pridobiti ustrezno pravico na teh nepremičninah. Navedbe pobudnice, da OPPN omogoča neposreden poseg na njenih nepremičninah, zato tudi iz tega razloga ne držijo. Pobudnica glede na navedeno ne izkazuje pravnega interesa za začetek postopka za oceno ustavnosti oziroma zakonitosti izpodbijanega OPPN, kolikor naj bi načrtoval gradnjo objektov na delu njenih nepremičnin oziroma v njihovi neposredni bližini.
4. OPPN določa dopustno namembnost stavb, ki se lahko gradijo na območju OPPN (9. člen), pogoje za gradnjo nezahtevnih in enostavnih objektov (10. člen), pogoje za oblikovanje objektov in zunanjih površin (11. in 12. člen) oziroma za projektiranje in gradnjo (13. člen) ter usmeritve glede posegov na obstoječih objektih (14. člen). Pobudnica zgolj s pavšalnim zatrjevanjem, da ne more izvesti posegov v taki obliki ter v takem zunanjem videzu, kot bi bilo primerno za njene nepremičnine, ni izkazala, v čem bi se izboljšal njen pravni položaj z morebitno razveljavitvijo OPPN, kolikor določa pogoje in usmeritve za posege v prostor.
5. Ker pobudnica ni izkazala pravnega interesa za začetek postopka za oceno ustavnosti in zakonitosti izpodbijanih določb OPPN, je Ustavno sodišče njeno pobudo zavrglo.
6. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik
mag. Miroslav Mozetič
ter sodnice in sodnika dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik